En person mistænkt for at køre i narkopåvirket tilstand vakte tirsdag aften opsigt i Aalborg. Nordjyllands Politi modtog omkring klokken 21 en anmeldelse om, at personen kørte usikkert i sin bil. - Det fik os til at sende en patrulje efter manden, som fik ham til standsning i Schleppegrellsgade i Aalborg, forklarer vagtchef Poul Fastergaard fra Nordjyllands Politi. Standsningen af personen, der er mistænkes for at have kørt bil i narkopåvirket tilstand, gik imidlertid ikke ubemærket hen. - Manden modsætter sig, idet at patruljen vil anholde ham og tage ham med på stationen. Det skaber noget tumult nede på stedet. Dog ikke sådan, at nogle kommer til skade, siger vagtchefen. Politiet får dog manden anholdt og bragt til politistationen. Manden har siden fået taget en narkotest, og den skal senere vise, om politiet har grundt til at opretholde sigtelsen. Manden er nu løsladt igen, oplyser Nordjyllands Politi.

Opsummering:
Nordjyllands Politi fik tirsdag aften en anmeldelse om en mulig narkobilist, og senere fik politiet fat på manden i Aalborgs vestby.